
EELARVEHINNANG
tööstuse, teadusuuringute ja energeetikakomisjonile, mis käsitleb ettepanekut võtta vastu Euroopa Parlamendi ja nõukogu määrus, millega luuakse Euroopa Konkurentsivõime Fond, sealhulgas kaitseuuringute ja -innovatsiooni eriprogramm, tunnistatakse kehtetuks määrused (EL) 2021/522, (EL) 2021/694, (EL) 2021/697 ja (EL) 2021/783 ning muudetakse määrusi (EL) 2021/696, (EL) 2023/588 ja (EL) [Euroopa kaitsetööstuse programm]
(COM(2025)0555 – C10-0165/2025 – 2025/0555(COD))
<Intro>Eelarvekomisjon esitas vastavalt kodukorra artiklile 58 ettepaneku kohta hinnangu ja jõudis järgmisele järeldusele:</Intro>
Eelarvekomisjon,
A.	arvestades, et võrreldes praeguse mitmeaastase finantsraamistikuga suurendatakse Euroopa Konkurentsivõime Fondiga (ECF) märkimisväärselt investeeringute tegemist innovatsiooni, strateegilisse autonoomiasse, vastupanuvõimesse, ELi ettevõtetesse, et suurendada nende võimekust konkureerida üleilmsel tasandil, ning kaksiküleminekusse; arvestades, et see on investeerimisvajadusi, kriitilist sõltuvust ja geopoliitilist konteksti arvesse võttes endiselt ebapiisav; arvestades, et ettepanekuga konsolideeritakse olemasolevad programmid, mis võib vähendada läbipaistvust ja vastutust ning piirata Euroopa Parlamendi suutlikkust tagada spetsiifiliste poliitikaeesmärkide rahastamine;
B.	arvestades, et EL peaks suurendama kulutusi strateegilistele prioriteetidele, sealhulgas energeetikale, kaitsele, rahvatervisele, elutähtsale tehnoloogiale, küberturvalisusele, kestlikule innovatsioonile, energiasüsteemide süsinikuheite vähendamisele ja puhtale energiale üleminekule, ning kasutama rohkem riskijagamisvahendeid, millel on suurem riskivalmidus kui programmil „InvestEU“, ja tagama täiendavuse, et kaasata erainvesteeringuid, tugevdada ELi eelarvemõju ja konkurentsivõimet ning edendada paremat rahastamiskeskkonda kiiresti kasvavate uuenduslike ettevõtete, idu- ja kasvufirmade ning väikeste keskmise turukapitalisatsiooniga ettevõtjate jaoks; riskijagamisvahendite rakendamine peaks olema võimalikult lihtne;
C.	arvestades, et väikesed ja keskmise suurusega ettevõtjad, idu- ja kasvufirmad ning väikesed keskmise turukapitalisatsiooniga ettevõtjad on ELi majanduskasvu, konkurentsivõime ja innovatsiooni peamised tõukejõud ning oluline on tagada nende jaoks piisav investeeringute tase; arvestades, et neil peaks olema kiirem ja lihtsam juurdepääs rahastamisele, et kaotada innovatsiooni- ja investeerimislõhe ülemaailmsete konkurentidega ning aidata kaasa kestlikule majanduskasvule, töökohtade loomisele, konkurentsivõimele ja strateegilisele autonoomiale;
D.	arvestades, et Euroopa Investeerimispanga (EIP) suhtes ei kohaldata välist pangandusjärelevalvet; arvestades, et ECFi InvestEU instrumendi rakendamisel tuleks tagada kõrgeimad järelevalvestandardid; arvestades, et EIP ja teiste rakenduspartnerite riskivalmidus peab kajastama eraldiste määra;
E.	arvestades, et kulutuste usaldusväärne jälgimine ja tulemusaruandlus on eeltingimused, et tagada ELi raha otstarbekas kasutamine, tagades, et Euroopa Konkurentsivõime Fondi enneolematu finantsmaht aitab tõhusalt kaasa selle strateegiliste eesmärkide saavutamisele; arvestades, et see raamistik on ELi eelarve usaldusväärse finantsjuhtimise ja demokraatliku vastutuse jaoks väga oluline;
1.	on seisukohal, et Euroopa Konkurentsivõime Fondi rahastamispaketti tuleks suurendada 234,3 miljardilt eurolt (2025. aasta hindades 207,4 miljardit eurot) 264,35 miljardile eurole (2025. aasta hindades 234 miljardit eurot), võttes arvesse ELi väga suurt investeerimisvajadust ja geopoliitilist olukorda, nagu on rõhutatud Draghi ja Letta aruannetes, sealhulgas selleks, et parandada Euroopa ettevõtete juurdepääsu rahastamisele ja edendada erainvesteeringuid, tugevdades seeläbi Euroopa ettevõtete suutlikkust konkureerida edukalt ülemaailmsetel turgudel;
2.	on seisukohal, et alates mitmeaastase finantsraamistiku 2028–2034 algusest ja kogu programmitöö perioodi vältel peavad olemas olema piisavad ressursid, sealhulgas inim-, tehnilised ja IT-ressursid, et tagada Euroopa Konkurentsivõime Fondi tulemuslik rakendamine;
3.	peab kahetsusväärseks Euroopa Konkurentsivõime Fondi eelarve väga piiratud jaotust, eriti võrreldes samade meetmete olukorraga praeguses mitmeaastases finantsraamistikus; märgib, et see annaks komisjonile suure vabaduse muuta rakendamise ajal kuluprioriteete ja nende üle otsustada, kuid tunnistab samal ajal teatava paindlikkuse vajalikkust; rõhutab, et lihtsustamine ja paindlikkus ei tohi tulla läbipaistvuse ega eelarvepädevate institutsioonide tehtava järelevalve arvelt; soovitab seetõttu, et kogu rahastamispakett jaotataks nii, et see kajastaks eri kulukategooriaid;
4.	taunib asjaolu, et finants- ja digiselgituses puudub üksikasjalik esialgne eelarve liigendus; on seisukohal, et see takistab järelevalvet ja eelarvepädevate institutsioonide suutlikkust poliitilisi prioriteete iga-aastases eelarvemenetluses täpselt suunata; väljendab muret, et liiga üldine eelarvestruktuur suurendaks märkimisväärselt komisjoni kaalutlusõigust vahendite ülekandmisel ja ümberjaotamisel ilma eelarvepädevate institutsioonide otsuseta ning piiraks tõsiselt parlamentaarset järelevalvet; soovitab seetõttu üksikasjalikumat liigendust, mis kajastab nõuetekohaselt Euroopa Konkurentsivõime Fondi eesmärke ja struktuuri ning suurendab läbipaistvust, vastutust ja parlamentaarset kontrolli;
5.	tuletab meelde, et eelarve liigendus tuleb kindlaks määrata kooskõlas finantsmääruse[footnoteRef:1] artikli 47 lõikega 2, milles on sätestatud, et iga jaotis peab vastama teatavale poliitikavaldkonnale ja iga peatükk üldjuhul teatavale programmile või tegevusalale kooskõlas sihtotstarbelisuse, usaldusväärse finantsjuhtimise ja läbipaistvuse põhimõttega; on seetõttu seisukohal, et liigendus peaks asjakohaselt kajastama programmi sisemist struktuuri ja eelkõige erieesmärke; soovitab tööstuse, teadusuuringute ja energeetikakomisjonil ettepanekut muuta, et lisada lisa, millega kehtestatakse programmi liigendus; rõhutab, et eelarve liigendus on parlamendi läbirääkimispositsiooni lahutamatu osa ja seda tuleb arutada institutsioonidevahelistel läbirääkimistel; on sellega seoses seisukohal, et läbivaadatud finants- ja digiselgitus peab olema lõpliku poliitilise kokkuleppe osa; [1:  Euroopa Parlamendi ja nõukogu 23. septembri 2024. aasta määrus (EL, Euratom) 2024/2509, mis käsitleb liidu üldeelarve suhtes kohaldatavaid finantsreegleid (ELT L, 2024/2509, 26.9.2024, ELI: http://data.europa.eu/eli/reg/2024/2509/oj).] 

6.	rõhutab, et piisavalt üksikasjalikud ja usaldusväärsed õigusaktid koos asjakohase valitsemistasandiga on eelarve täitmisel usaldusväärsete eelarveotsuste tegemise ja parlamentaarse järelevalve eeltingimus; rõhutab vajadust sidusrühmade tasakaalustatud esindatuse järele ECFi strateegiliste sidusrühmade nõukogus, juhindudes konkurentsivõime ja turusuundumuste arengust, et edendada Euroopa tööstust, innovatsiooni ja investeeringuid, koos eri majandussektorite esindajatega; rõhutab investeeringute komitee olulist rolli eelkõige selle tagamisel, et ECFi InvestEU instrumenti kasutataks tõhusalt turutõrgete või mitteoptimaalsete investeerimisolukordade lahendamisel ja et see saavutaks täiendavuse; rõhutab, et investeeringute komitee peaks jääma täielikult sõltumatuks, et tagada instrumendi terviklikkus, tal peaks olema piisavalt sõltumatuid väliseksperte ja ta peaks olema üles ehitatud nii, et ta saaks oma rolli täita; on seisukohal, et investeeringute komitee koosseis peaks tagama, et tal on laialdased teadmised nii Euroopa Konkurentsivõime Fondiga hõlmatud sektoritest ja poliitikaharudest kui ka ELi geograafilistest turgudest; rõhutab, et investeeringute komiteed peab toetama piisavate ressurssidega sekretariaat, mis asub halduslikult komisjonis; peab asjakohaseks, et komisjon viiks läbi rahastamis- ja investeerimistoimingute poliitikavastavuse kontrolli enne nende esitamist investeeringute komiteele, et hinnata nende kooskõla ELi õiguse ja poliitikaga, aidates sellega tagada, et investeeringute komitee hinnang on tema volituste kohaselt poliitilistest kaalutlustest sõltumatu; rõhutab, et on vaja üksikasjalikke eeskirju InvestEU instrumendi juhtimisstruktuuri läbipaistvuse, osalejate valiku ja huvide konfliktide puudumise kohta; nõuab, et iga investeeringute komitee liige jagaks viivitamata ja jooksvalt komisjoniga kogu teavet ja dokumentatsiooni, mida on vaja huvide konfliktide puudumise kontrollimiseks; leiab, et parlament tuleks kaasata tihedalt konkurentsivõime koordineerimise vahendisse; soovitab lisada sätted, millega tugevdatakse kontrolli selle üle, kuidas eelarvet rakendatakse ja kasutatakse; on seisukohal, et nn juhtimismehhanism ei saa mingil juhul asendada Euroopa Parlamendi seadusandlikke ja eelarvepädevusi ning seda ei saa luua ilma usaldusväärse juhtimisstruktuurita, mis tagab selliste volituste tõhusa kasutamise;
7.	usub, et kõik sisulised poliitilised valikud, nagu programmide eesmärgid, kuluprioriteedid, rahaeraldised, rahastamismäärad, rahastamiskõlblikkus, valiku- ja hindamiskriteeriumid, tingimused, määratlused ja arvutusmeetodid, tuleb kindlaks määrata Euroopa Konkurentsivõime Fondi alusaktis, austades täielikult parlamendi õigusi kaasseadusandjana ja ühena ELi eelarvepädevatest institutsioonidest, ning kõik täiendavad ja mitteolemuslikud elemendid, mis on seotud alusaktiga mittehõlmatud poliitikavalikutega, tuleb vastu võtta üksnes delegeeritud õigusaktidega;
8.	tuletab meelde, et ettepanek sisaldab võimalust kasutada eelarvelist tagatist, mis on oma olemuselt tõhus viis ELi piiratud eelarve võimendamiseks; rõhutab, et laenutehingute mõju eelarvele tuleb selgelt kindlaks teha ja läbipaistvalt esitada ning seda tuleb hoolikalt jälgida kogu mitmeaastase finantsraamistiku perioodi jooksul; rõhutab eelkõige, et nende võimalikku mõju mitmeaastase finantsraamistiku manööverdamisruumile või muudele tagatistele tuleb täielikult hinnata ja nõuetekohaselt arvesse võtta; rõhutab, et kõigis selliste tehingutega seotud otsustes tuleb täielikult austada kaasseadusandjate volitusi ja eelarvepädevate institutsioonide õigusi; rõhutab, et oluline on tugevdada eelarveliste tagatiste kasutamist, et hoogustada erainvesteeringuid, ning rõhutab, et selliseid vahendeid tuleks kasutada strateegiliselt, et maksimeerida ELi rahastamise mõju, tõhusust ja kestlikkust, tagades samal ajal täieliku läbipaistvuse, usaldusväärse riskijuhtimise ja eelarvepädevate institutsioonide õiguste austamise;
9.	on seisukohal, et ELi tagatise maksimumsummat tuleks suurendada 150 miljardi euroni, pidades silmas InvestEU tagatise edukust ja suuremat rõhuasetust eelarve võimendamisele; tunneb heameelt eraldiste määra üle, milleks on 50 % ning mis peaks aitama tagada suurema riskide võtmise kui InvestEU ja Euroopa Strateegiliste Investeeringute Fondi puhul;
10.	väljendab sügavat muret selle pärast, et InvestEU instrumendi kaudu antava ELi toetuse miinimumsumma on ainult 17 miljardit eurot ja tagatis on ainult 14 miljardit eurot; juhib tähelepanu asjaolule, et miinimumtagatis on palju väiksem kui programmi „InvestEU“ 29 miljardi euro suurune tagatis; soovitab tungivalt suurendada toetuse miinimumsummat vähemalt 40 miljardi euroni, võttes arvesse geopoliitilist olukorda, innovatsiooni ja konkurentsivõimesse investeerimise vajadust ning rakenduspartnerite jaoks prognoositavuse suurendamise vajadust; soovitab suurendada nõustamisteenusteks eraldatud esialgset summat 2 miljardi euroni, arvestades selliste teenuste asjakohasust ja suurt lisaväärtust kvaliteetsete projektide tagamisel ning pidades silmas teenuste tähtsust eduka rakendamise jaoks ja asjaolu, et eraldatud summa on veidi üle kahe korra suurem kui programmi „InvestEU“ puhul, mis on väiksema tagatise ja piiratuma teenuste valikuga programm;
11.	väljendab muret selle pärast, et ettepanek ei sisalda InvestEU instrumendi jaoks poliitilisi juhtnööre, mille tulemuseks on prognoositavuse puudumine turgude ja äriringkondade jaoks, andes samal ajal komisjonile suure vabaduse otsustada selle üle, kuidas seda tuleks kasutada; tuletab meelde, et InvestEU määruses[footnoteRef:2] on sätestatud tagatise soovituslik jaotus poliitikaharude vahel; soovitab näha ette asjakohase poliitika juhtimise, sealhulgas piisavad miinimumsummad iga poliitikaharu erieesmärkide jaoks; [2:  Euroopa Parlamendi ja nõukogu 24. märtsi 2021. aasta määrus (EL) 2021/523, millega luuakse programm „InvestEU“ ja millega muudetakse määrust (EL) 2015/1017 (ELT L 107, 26.3.2021, lk 30, ELI: http://data.europa.eu/eli/reg/2021/523/oj).] 

12.	on seisukohal, et ECFi InvestEU instrumenti tuleks rakendamisel pidada esmatähtsaks ning toetusi tuleks kasutada ainult vajaduse korral ja eelkõige selleks, et rahastada toiminguid, millel puudub elujõuline tulu ja mille jaoks ei ole kaubanduslikku tulu ette nähtud;
13.	rõhutab, et vahendite eraldamisel ja hindamiskriteeriumide puhul tuleb juhinduda tipptaseme põhimõttest, et ELi rahaliste vahenditega toetataks kogu ELis kõige kvaliteetsemaid projekte, millel on mõõdetavad tulemused konkurentsivõime ja innovatsiooni jaoks kooskõlas Euroopa Konkurentsivõime Fondi üld- ja erieesmärkidega, võttes asjakohasel juhul arvesse piirkondliku tasakaalu alaseid kaalutlusi;
14.	väljendab muret järjepidevuse võimaliku puudumise pärast InvestEU tagatise eraldamisel Euroopa Konkurentsivõime Fondile; soovitab kasutada osa miinimumsummast olemasolevate rakenduspartnerite tagatislepingute täiendamiseks ECFi InvestEU instrumendi kohaldamisalasse kuuluvate finantstoodete puhul, et tagada kättesaadavus algusest peale ja vältida rakendamise mahajäämust ühest programmist teise, võimaldades sujuvat üleminekut sellest mitmeaastasest finantsraamistikust järgmisse;
15.	on seisukohal, et InvestEU instrumendi rakendamine, kasutades iga-aastaseid tööprogramme, takistaks tõhusust ning vähendaks nähtavust ja prognoositavust; on seisukohal, et mitmeaastane programmitöö oleks asjakohasem; soovitab seetõttu rakendada ECFi InvestEU instrumenti vastavalt investeerimissuunistele, mis annaks projektiarendajatele rohkem aega kvaliteetsete projektide väljatöötamiseks ja rahastamiseks ning võimaldaks rakenduspartneritel kaasata märkimisväärseid rahalisi vahendeid ja kapitali; nõuab, et investeerimissuunised võetaks vastu delegeeritud õigusaktidega, et tagada asjakohane parlamentaarne järelevalve;
16.	rõhutab EIP Grupi erilist rolli, millel on tema kogemusi, aluslepingul põhinevaid volitusi ja horisontaalset lähenemisviisi arvesse võttes programmi „InvestEU“ rakendamisel eriti hea positsioon ECFi InvestEU instrumendi raames tulemuste saavutamiseks; peab asjakohaseks eraldada 70 % ELi osa raames antavast ELi tagatisest EIP Grupile, mis jätab rohkem ruumi teistele rakenduspartneritele, tunnistades nende rolli rakendamisel, toetades samal ajal ka rakenduspartnerite avatud struktuuri sihipärast laiendamist; on seisukohal, et Euroopa Konkurentsivõime Fond peaks sarnaselt InvestEU määrusega kehtestama EIP rahalise osaluse kogusumma InvestEU instrumendi rakendamiseks;
17.	soovitab lisada sätted tagatislepingute sisu kohta, eelkõige eelarvelise tagatise tasustamise ja selle kohta, mida see võib katta, et tagada selgus ja hõlbustada läbirääkimisprotsessi, et rakenduspartnerid saaksid alustada tööd võimalikult kiiresti;
18.	rõhutab riskijuhtimisraamistiku tähtsust; soovitab komisjonil kehtestada sise- ja välispoliitikas riskiväärtuse usaldatavustasemeks 90 %, millega ta hindab tulevaste eluaegsete kahjude katmiseks vajalike eraldiste summat, nagu on välja pakutud programmi „InvestEU“ vahehindamise aruandes;
19.	võtab teadmiseks Euroopa Konkurentsivõime Fondi ja muude programmide, näiteks programmi „Euroopa horisont“ ja väljapakutud riiklike kavade määruse kavandatava vastastikuse täiendavuse; rõhutab, et rahastamisvahendite suurem vastastikune täiendavus ei tohi tulla kulude jälgitavuse ega eelarvepädevate institutsioonide õiguste arvelt; rõhutab, et Euroopa Konkurentsivõime Fondi panus muude vahenditega ühiselt rahastatavatesse tegevustesse peab olema eelarvetsükli kõigis etappides selgelt tuvastatav; rõhutab sellega seoses, et mis tahes selline panus peab olema igakülgselt kajastatud Euroopa Konkurentsivõime Fondi tulemusaruandes; nõuab kindlalt, et eelarvepädevatele institutsioonidele jääks täielik kontroll selle üle, kuidas vahendeid rahastamisvahendite vahel kombineeritakse, ja iga programmi tegeliku panuse üle ELi prioriteetidesse, eelkõige eelarve üksikasjaliku liigenduse kaudu; rõhutab, et programmide suurem vastastikune täiendavus ei tohi kaasa tuua ebaproportsionaalset keerukust toetusesaajate jaoks; nõuab, et ELi rahastus oleks selgem, kättesaadavam ja sidusam, et hõlbustada rahaliste vahendite kasutuselevõttu ja maksimeerida investeeringute mõju;
20.	rõhutab, et sihtotstarbelise välistulu kasutamine Euroopa Konkurentsivõime Fondi raames peab olema selgelt piiritletud, täiesti läbipaistev ja alluma tõhusale parlamentaarsele kontrollile; võtab sellega seoses teadmiseks sätted, mis käsitlevad täiendavaid sissemakseid Euroopa Konkurentsivõime Fondi; tuletab meelde, kui oluline on tagada sihtotstarbelise välistulu jälgitavus; rõhutab, et kui tööstuse, teadusuuringute ja energeetikakomisjon peaks kaaluma sihtotstarbelise välistuluga seotud sätete muutmist, tuleks seda koordineerida eelarvekomisjoni ja teiste parlamendikomisjonidega, et tagada järjepidev lähenemisviis;
21.	tuletab meelde ettepanekut võtta vastu määrus, millega kehtestatakse eelarvekulude jälgimise ja eelarve tulemuslikkuse raamistik ning muud liidu programmide ja tegevuste horisontaalsed normid (edaspidi „tulemusraamistiku määrus“), millega kehtestatakse tulemusnäitajate ühtne sujundatud loetelu koos rangete järelevalve- ja hindamissätetega, millest mõned on Euroopa Konkurentsivõime Fondi jaoks asjakohased; rõhutab, et mis tahes muudatused programmi struktuuris, eesmärkides ja rahastamiskõlblikes tegevustes tuleb tulemusraamistiku määruse muutmise ja selle üle peetavate läbirääkimiste protsessi raames asjakohaselt kajastada kõnealuse määruse I lisa kohastes järelevalvesätetes; juhib tähelepanu, et kuigi valdkondlike õigusaktidega võib tulemusraamistiku määrust täiendada, näiteks programmide hindamise osas, tuleks tagada nende kooskõla tulemusraamistiku määruse sätetega;
22.	tuletab meelde, et finantsmääruse artikli 6 lõike 2 kohaselt tuleb eelarve koostamisel ja täitmisel järgida üldist tingimuslikkuse korda õigusriigi põhimõtte rikkumise korral; rõhutab lisaks, et sama määruse artikli 6 lõike 3 kohaselt peavad liikmesriigid ja komisjon eelarve täitmisel tagama kooskõla Euroopa Liidu põhiõiguste hartaga ja austama Euroopa Liidu lepingu artiklis 2 sätestatud väärtusi, millel EL rajaneb;
23.	on seisukohal, et tulu, eraldiste ülejääk ja kaitseuuringutega seotud vabastatud kulukohustused peaksid jääma Euroopa Konkurentsivõime Fondi, et pakkuda täiendavat rahastamist;



24.	nõuab rakendusperioodi algusest alates järjepidevaid ja ühtlustatud nõudeid seoses pettuste ennetamise, avastamise, nendest teatamise ja nende kõrvaldamisega; rõhutab lisaks, et tuleb luua tugevad kontrolli- ja auditiraamistikud, et kaitsta ELi finantshuve kõigis mitmeaastase finantsraamistiku 2028–2034 fondides, programmides ja rahastamisvahendites.

MUUDATUSETTEPANEKUD
Eelarvehinnangu raames esitab eelarvekomisjon ettepaneku kohta ka järgmised muudatusettepanekud:
<RepeatBlock-Amend><Amend>Muudatusettepanek		<NumAm>1</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 15</Article>
	

	Komisjoni ettepanek
	Muudatusettepanek

	(15)	Draghi aruandes kutsutakse üles suurendama investeerimistoetust, et vähendada investeeringute puudujääki, ning tunnustatakse programmi „InvestEU“ kui peamist riskijagamisvahendit. ECFi InvestEU instrumendiga tuleks luua ühtne eelarveline tagatis ja pakkuda rahastamisvahendeid ELi konkurentsivõime toetamiseks.
	(15)	Draghi aruandes kutsutakse üles suurendama investeerimistoetust, et vähendada investeeringute puudujääki, ning tunnustatakse programmi „InvestEU“ kui peamist riskijagamisvahendit. ECFi InvestEU instrumendiga tuleks luua ühtne eelarveline tagatis ja pakkuda rahastamisvahendeid ELi konkurentsivõime toetamiseks. Oluline on tugevdada selliste vahendite kasutamist kooskõlas Draghi aruandes esitatud soovitustega tihedas koostöös EIP ja teiste rakenduspartneritega, pidades silmas nende kiirendavat mõju ja väiksemat eelarvemõju võrreldes toetustega. ELi osa raames antava eelarvelise tagatise maksimumsumma tuleks kehtestada tasemel, mis kajastab eesmärki kaotada investeeringute puudujääk ja mis on poliitiliste eesmärkidega vastavuses.


</Amend>
<Amend>Muudatusettepanek		<NumAm>2</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 16</Article>
	

	Komisjoni ettepanek
	Muudatusettepanek

	(16)	Kiiresti muutuvas majandus-, sotsiaalses, julgeoleku- ja geopoliitilises keskkonnas on hiljutised kogemused näidanud vajadust paindlikuma mitmeaastase finantsraamistiku ja selle programmide järele. Sel eesmärgil ja kooskõlas Euroopa Konkurentsivõime Fondi eesmärkidega tuleks rahaliste vahendite eelarvemenetluse käigus nõuetekohaselt arvesse võtta muutuvaid poliitilisi vajadusi ja liidu prioriteete, mis on kindlaks määratud komisjoni avaldatud asjakohastes dokumentides, ning tagada samal ajal investeeringute rakendamiseks vajalik prognoositavus.
	(16)	Kiiresti muutuvas majandus-, sotsiaalses, julgeoleku- ja geopoliitilises keskkonnas on hiljutised kogemused näidanud vajadust paindlikuma mitmeaastase finantsraamistiku ja selle programmide järele. Sel eesmärgil ja kooskõlas Euroopa Konkurentsivõime Fondi eesmärkidega tuleks rahaliste vahendite eelarvemenetluse käigus nõuetekohaselt arvesse võtta muutuvaid poliitilisi vajadusi ja liidu prioriteete ning tagada samal ajal investeeringute rakendamiseks vajalik prognoositavus.


</Amend>

<Amend>Muudatusettepanek		<NumAm>3</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 41 a (uus)</Article>
	

	Komisjoni ettepanek
	Muudatusettepanek

	
	(41a)	Liidu konkurentsivõime ja innovatsiooni toetamise huvides tuleks eelarvelistest tagatistest ja rahastamisvahenditest tagasisaadavaid vahendeid ning liidu kosmosesüsteemidest ja liidu kosmosepoliitika rakendamisest saadavat tulu kasutada ECFi InvestEU instrumendi ja Euroopa Konkurentsivõime Fondi kosmosetegevuse tegevuse täiendavaks rahastamiseks. Samal eesmärgil tuleks kaitseuuringute projektidega seotud vabastatud kulukohustustele vastavad kulukohustuste assigneeringud teha uuesti kättesaadavaks kaitseuuringute programmi jaoks.


</Amend>
<Amend>Muudatusettepanek		<NumAm>4</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 43 a (uus)</Article>
	

	Komisjoni ettepanek
	Muudatusettepanek

	
	(43a)	Kooskõlas Euroopa Parlamendi ja nõukogu määrusega (EL, Euratom) 2024/25091a (edaspidi „finantsmäärus“) tuleks Euroopa Konkurentsivõime Fondi rakendamisel täielikult austada Euroopa Liidu lepingu artiklis 2 sätestatud väärtusi ja Euroopa Liidu põhiõiguste hartas tunnustatud õigusi.

	
	_______________________

	
	1a Euroopa Parlamendi ja nõukogu 23. septembri 2024. aasta määrus (EL, Euratom) 2024/2509, mis käsitleb liidu üldeelarve suhtes kohaldatavaid finantsreegleid (ELT L, 2024/2509, 26.9.2024, ELI: http://data.europa.eu/eli/reg/2024/2509/oj).


</Amend>
<Amend>Muudatusettepanek		<NumAm>5</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 43 b (uus)</Article>
	

	Komisjoni ettepanek
	Muudatusettepanek

	
	(43b)	Euroopa Konkurentsivõime Fondi suhtes kohaldatakse Euroopa Parlamendi ja nõukogu määrust (EL, Euratom) 2020/20921a. Selle määrusega kehtestatakse üldine tingimuslikkuse kord liidu eelarve kaitsmiseks juhul, kui liikmesriikides rikutakse õigusriigi põhimõtteid.

	
	_______________________

	
	1a Euroopa Parlamendi ja nõukogu 16. detsembri 2020. aasta määrus (EL, Euratom) 2020/2092, mis käsitleb üldist tingimuslikkuse korda liidu eelarve kaitsmiseks (ELT L 433I, 22.12.2020, lk 1, ELI: http://data.europa.eu/eli/reg/2020/2092/oj).


</Amend>
<Amend>Muudatusettepanek		<NumAm>6</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 47 a (uus)</Article>
	

	Komisjoni ettepanek
	Muudatusettepanek

	
	(47a)	Euroopa Konkurentsivõime Fondi ja teiste liidu rahastamisvahendite vastastikune täiendavus ei tohiks tulla kulude jälgitavuse ega eelarvepädevate institutsioonide õiguste arvelt. Euroopa Konkurentsivõime Fondi panus ühiselt rahastatavatesse meetmetesse peaks jääma eelarvetsükli kõigis etappides selgelt kindlaksmääratavaks ja seda tuleks nõuetekohaselt kajastada programmi tulemusaruandes.


</Amend>

<Amend>Muudatusettepanek		<NumAm>7</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 51 a (uus)</Article>
	

	Komisjoni ettepanek
	Muudatusettepanek

	
	(51a)	ECFi InvestEU instrument peaks olema kättesaadav võimalikult kiiresti pärast asjaomaste lepingute allkirjastamist. Varajane kättesaadavus vähendaks ka projektikogumi põhistele vahenditele omast hilise kasutuselevõtu ohtu ja tagaks, et Euroopa Konkurentsivõime Fond aitab vähendada liidu investeerimispuudujääki alates mitmeaastase finantsraamistiku 2028–2034 perioodi algusest.


</Amend>
<Amend>Muudatusettepanek		<NumAm>8</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 67 a (uus)</Article>
	

	Komisjoni ettepanek
	Muudatusettepanek

	
	(67a)	ECFi InvestEU instrument peaks koosnema ELi osast ja liikmesriikide osadest. ELi osa kaudu tuleks proportsionaalsel viisil kõrvaldada liiduüleseid või liikmesriigis esinevaid konkreetseid turutõrkeid või mitteoptimaalseid investeerimisolukordi. Toetatavatel toimingutel peaks olema selge liidu lisaväärtus. Liikmesriigi osa tuleks kavandada nii, et eelarvelise tagatise eraldisteks või rahastamisvahendi vormis rahastamiseks oleks võimalik kasutada liikmesriikide osamakseid, samuti eelarve jagatud täitmise alla kuuluvaid vahendeid, mille liikmesriigid ja piirkondlikud ametiasutused on eraldanud oma liikmesriigi kaudu. Liikmesriigi osa peaks võimaldama liikmesriikidel kõrvaldada konkreetseid turutõrkeid või lahendada mitteoptimaalseid investeerimisolukordi oma territooriumil, nagu on sätestatud rahalist toetust käsitlevas lepingus. Jagatud eelarve täitmise raames eraldatud vahendeid tuleks kasutada riikliku ja piirkondliku partnerluse kavade poliitikaeesmärkide saavutamiseks. See võimalus suurendaks InvestEU instrumendi lisaväärtust, toetades suuremat hulka vahendite lõplikke saajaid ja projekte ning mitmekesistades vahendeid eelarve jagatud täitmise alla kuuluvate fondide eesmärkide saavutamiseks, tagades samas tingimuslike kohustuste sidusa riskijuhtimise, rakendades kaudse eelarve täitmise raames antud eelarvelist tagatist. Liikmesriigi osa ei tohiks dubleerida ega välja tõrjuda erasektori poolset rahastamist. Komisjoni ja asjaomase liikmesriigi vahelises rahalist toetust käsitlevas lepingus tuleks sätestada üksikasjalik kord, sealhulgas rahalise toetuse summa ning eelarvelise tagatise kasutamise korral eraldiste määr, mille määrab kindlaks komisjon, lähtudes toimingute laadist ja sellest tulenevast eeldatavast kahjust ning tingimusliku kohustuse summast, mis tuleb katta liikmesriigi antud kompensatsioonitagatisega. Selles lepingus tuleks sätestada ka rakendamiskord, sealhulgas võimalik rakenduspartner või potentsiaalsed rakenduspartnerid, geograafiline ulatus ja vahendite piirkondlik eraldamine.


</Amend>
<Amend>Muudatusettepanek		<NumAm>9</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 72</Article>
	

	Komisjoni ettepanek
	Muudatusettepanek

	(72)	Selleks et tagada eelarveliste tagatiste, rahastamisvahendite ja segarahastamistoimingute järjepidev rakendamine liidu eri programmide raames, peaks komisjon töötama välja suunised, sealhulgas tehnilise korra ja tingimused selliste toetusvormide kasutamiseks kõnealuste programmide raames.
	(72)	Selleks et tagada eelarveliste tagatiste, rahastamisvahendite ja segarahastamistoimingute järjepidev rakendamine liidu eri programmide raames, peaks komisjon võimalike rakenduspartneritega konsulteerides töötama välja suunised, sealhulgas tehnilise korra ja tingimused selliste toetusvormide kasutamiseks kõnealuste programmide raames. Kui see on asjakohane ja vajalik, tuleks programmi „InvestEU“ suuniseid ja tehnilisi kokkuleppeid uuesti kasutada. 


</Amend>
<Amend>Muudatusettepanek		<NumAm>10</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 83 a (uus)</Article>
	

	Komisjoni ettepanek
	Muudatusettepanek

	
	(83a)	Oluline on, et käesoleva määruse sätted ja selle juhtimiskord soodustaksid eelarvepädevate institutsioonide nõuetekohast otsuste tegemist ja asjakohast parlamentaarset järelevalvet. Eelkõige ja kooskõlas finantsmääruse artikli 47 lõikega 2 tuleks eelarve liigenduses nõuetekohaselt kajastada Euroopa Konkurentsivõime Fondi sisestruktuuri mis tahes täpsustusi, lisades peatükid ja vastavad eelarveread,


</Amend>
<Amend>Muudatusettepanek		<NumAm>11</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Põhjendus 89 a (uus)</Article>
	

	Komisjoni ettepanek
	Muudatusettepanek

	
	(89a)	Käesoleva määruse mõju liidu eelarvele hinnati+ kooskõlas Euroopa Liidu toimimise lepingu artikli 310 lõikega 4. Selle rakendamiseks tuleks eraldada piisavad rahalised vahendid ja inimressursid, võttes samal ajal arvesse selle rahastamise mõju muudele liidu programmidele või poliitikavaldkondadele ning tagades selle kooskõla mitmeaastase finantsraamistikuga, omavahendite süsteemiga ja asjaomase institutsioonidevahelise kokkuleppega ning Euroopa Parlamendi ja nõukogu määruses (EL, Euratom) 2024/2509[1] sätestatud eelarvepõhimõtetega.

	
	_______________

	
	+ Pro memoria: Euroopa Parlamendi eelarvekomisjoni 23. juuni 2026. aasta eelarvehinnang, mis käsitleb ettepanekut võtta vastu Euroopa Parlamendi ja nõukogu määrus, millega luuakse Euroopa Konkurentsivõime Fond, sealhulgas kaitseuuringute ja ‑innovatsiooni eriprogramm, tunnistatakse kehtetuks määrused (EL) 2021/522, (EL) 2021/694, (EL) 2021/697 ja (EL) 2021/783 ning muudetakse määrusi (EL) 2021/696, (EL) 2023/588 ja (EL) [Euroopa kaitsetööstuse programm] (COM(2025)0555 – C10-0165/2025).

	
	[1] Euroopa Parlamendi ja nõukogu 23. septembri 2024. aasta määrus (EL, Euratom) 2024/2509, mis käsitleb liidu üldeelarve suhtes kohaldatavaid finantsreegleid (ELT L, 2024/2509, 26.9.2024, ELI: http://data.europa.eu/eli/reg/2024/2509/oj).


</Amend>
<Amend>Muudatusettepanek		<NumAm>12</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 4 – lõige 1</Article>
	

	Komisjoni ettepanek
	Muudatusettepanek

	1.	Euroopa Konkurentsivõime Fondi rakendamise esialgne rahastamispakett ajavahemikul 1. jaanuarist 2028 kuni 31. detsembrini 2034 on 234 300 000 000 eurot jooksevhindades.
	1.	Euroopa Konkurentsivõime Fondi rakendamise programmi rahastamispakett ajavahemikul 2028–2034 on 264,35 miljardit eurot jooksevhindades (234 miljardit eurot 2025. aasta hindades).


</Amend>
<Amend>Muudatusettepanek		<NumAm>13</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 5 – lõige 3</Article>
	

	Komisjoni ettepanek
	Muudatusettepanek

	3.	Käesoleva määruse VII peatüki 3. jao kohastest tegevustest ja komponentidest saadud tulu käsitatakse määruse (EL, Euratom) 2024/2509 artikli 21 lõike 5 tähenduses sihtotstarbelise välistuluna Euroopa Konkurentsivõime Fondile või selle õigusjärglasele.
	3.	Käesoleva määruse VII peatüki 3. jao kohastest tegevustest ja komponentidest saadud tulu käsitatakse määruse (EL, Euratom) 2024/2509 artikli 21 lõike 5 tähenduses sihtotstarbelise välistuluna Euroopa Konkurentsivõime Fondile või selle õigusjärglasele seoses VII peatüki 3. jaoga.


</Amend>
<Amend>Muudatusettepanek		<NumAm>14</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 5 – lõige 4</Article>
	

	Komisjoni ettepanek
	Muudatusettepanek

	4.	Erandina määruse (EL, Euratom) 2024/2509 artikli 212 lõike 3 esimesest, teisest ja neljandast lõigust kasutatakse käesoleva määruse ja selle eelkäija alusel loodud ja määruse (EL) 2021/523 IV lisas osutatud rahastamisvahendite tulusid, tagasimakseid ja sissenõutud summasid [alates 1. jaanuarist 2028 / programmi alguskuupäevast] liidu toetuse andmiseks Euroopa Konkurentsivõime Fondist. Erandina artikli 21 lõike 3 punktist f ja kooskõlas määruse (EL, Euratom) 2024/2509 artikli 21 lõikega 5 käsitatakse neid vahendeid Euroopa Konkurentsivõime Fondi sihtotstarbelise välistuluna.
	4.	Erandina määruse (EL, Euratom) 2024/2509 artikli 212 lõike 3 esimesest, teisest ja neljandast lõigust kasutatakse käesoleva määruse ja selle eelkäija alusel loodud ja määruse (EL) 2021/523 IV lisas osutatud rahastamisvahendite tulusid, tagasimakseid ja sissenõutud summasid [alates 1. jaanuarist 2028 / programmi alguskuupäevast] liidu toetuse andmiseks ECFi InvestEU instrumendist. Erandina artikli 21 lõike 3 punktist f ja kooskõlas määruse (EL, Euratom) 2024/2509 artikli 21 lõikega 5 käsitatakse neid vahendeid ECFi InvestEU instrumendi sihtotstarbelise välistuluna.


</Amend>
<Amend>Muudatusettepanek		<NumAm>15</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 5 – lõige 5</Article>
	

	Komisjoni ettepanek
	Muudatusettepanek

	5.	Erandina määruse (EL, Euratom) 2024/2509 artikli 216 lõike 4 punktist a võib määrustega (EL) 2015/1017 ja (EL) 2021/523 kehtestatud eelarveliste tagatiste eraldiste ülejääki [alates 1. jaanuarist 2028 / programmi alguskuupäevast] kasutada liidu toetuse andmiseks Euroopa Konkurentsivõime Fondist. Neid vahendeid käsitatakse Euroopa Konkurentsivõime Fondi sihtotstarbelise välistuluna määruse (EL) 2024/2509 artikli 21 lõike 5 tähenduses.
	5.	Erandina määruse (EL, Euratom) 2024/2509 artikli 216 lõike 4 punktist a kasutatakse määrustega (EL) 2015/1017 ja (EL) 2021/523 kehtestatud eelarveliste tagatiste eraldiste ülejääki [alates 1. jaanuarist 2028 / programmi alguskuupäevast] liidu toetuse andmiseks ECFi InvestEU instrumendist. Neid vahendeid käsitatakse ECFi InvestEU instrumendi sihtotstarbelise välistuluna määruse (EL) 2024/2509 artikli 21 lõike 5 tähenduses.


</Amend>
<Amend>Muudatusettepanek		<NumAm>16</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 5 – lõige 5 a (uus)</Article>
	

	Komisjoni ettepanek
	Muudatusettepanek

	
	5a.	Kulukohustuste assigneeringud, mis vastavad niisuguste kulukohustuste summale, mis vabastati vastavate kaitseuuringute või -innovatsiooni täieliku või osalise rakendamata jätmise tõttu, tehakse eelarvemenetluse raames kaitseuuringute ja -innovatsiooni eriprogrammi jaoks uuesti kättesaadavaks.


</Amend>
<Amend>Muudatusettepanek		<NumAm>17</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 21 – lõige 3</Article>
	

	Komisjoni ettepanek
	Muudatusettepanek

	3.	ECFi InvestEU instrumendi ELi osa eelarvelise tagatise maksimumsumma on 70 000 000 000 eurot jooksevhindades. Selle eraldiste määr on 50 %.
	3.	ECFi InvestEU instrumendi ELi osa eelarvelise tagatise maksimumsumma on 150 000 000 000 eurot jooksevhindades. Selle eraldiste määr on 50 %.


</Amend>
<Amend>Muudatusettepanek		<NumAm>18</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 21 – lõige 7</Article>
	

	Komisjoni ettepanek
	Muudatusettepanek

	7.	Komisjonil on õigus võtta kooskõlas artikliga 84 vastu delegeeritud õigusakte lõike 3 muutmiseks, et kohandada eraldiste määra ja eelarvelise tagatise maksimumsummat kuni 20 % ulatuses kõnealusest summast.
	7.	Komisjonil on õigus võtta kooskõlas artikliga 84 vastu delegeeritud õigusakte lõike 3 muutmiseks, et tõsta eraldiste määra ja suurendada eelarvelise tagatise maksimumsummat kuni 20 % võrra kõnealusest summast.


</Amend>
<Amend>Muudatusettepanek		<NumAm>19</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 21 – lõige 7 a (uus)</Article>
	

	Komisjoni ettepanek
	Muudatusettepanek

	
	7a.	Käesoleva määruse kohase eelarvelise tagatise või rahastamisvahendi kaudu antavat toetust ja muude programmitöö perioodide programmidega loodud rahastamisvahendite või eelarveliste tagatiste kaudu antavat toetust võib kombineerida, et toetada käesoleva määruse alusel rakendatud või veel rakendatavaid finantstooteid või -portfelle, et võimaldada toetust ECFi InvestEU instrumendi alusel ning varasematest rahastamisvahenditest ja eelarvelistest tagatistest antaval toetusel katta kogu portfelli kahjumi.


</Amend>
<Amend>Muudatusettepanek		<NumAm>20</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 23 – lõige 1</Article>
	

	Komisjoni ettepanek
	Muudatusettepanek

	1.	Mitmeaastase finantsraamistiku 2028–2034 kestuse ajal kehtestatakse eelarvelised tagatised, rahastamisvahendid või sellised rahastamisvahendid, mida komisjon rakendab eelarve otsese täitmise raames kooskõlas määruse (EL, Euratom) 2024/2509 artikliga 219, et toetada poliitikaeesmärke liidu territooriumil, üksnes käesoleva jao alusel.
	1.	Mitmeaastase finantsraamistiku 2028–2034 kestuse ajal kehtestatakse eelarvelised tagatised, rahastamisvahendid või sellised rahastamisvahendid, mida komisjon rakendab eelarve otsese täitmise raames kooskõlas määruse (EL, Euratom) 2024/2509 artikliga 219, et toetada poliitikaeesmärke liidu territooriumil, üksnes käesoleva jao alusel, välja arvatud rahastamisvahendid, mis on kehtestatud Euroopa Innovatsiooninõukogu määrusega [XXXX/XXXX] (HEU28–34).


</Amend>
<Amend>Muudatusettepanek		<NumAm>21</NumAm>
<Compromise></Compromise>

<DocAmend>Ettepanek võtta vastu määrus</DocAmend>
<Article>Artikkel 24 – lõige 1 a (uus)</Article>
	

	Komisjoni ettepanek
	Muudatusettepanek

	
	1a.	Liikmesriigi osa kindlaksmääramiseks peavad liikmesriik ja komisjon sõlmima rahalist toetust käsitleva lepingu. Sellistes rahalist toetust käsitlevates lepingutes sätestatakse üksikasjalikud tingimused, millega reguleeritakse vahendite panustamist liikmesriigi osasse, sealhulgas vahendite allikad, summad, eraldiste määrad ja vahendite andmise kord.


</Amend>
<Amend>Muudatusettepanek		<NumAm>22</NumAm>
<Compromise>5</Compromise>

<DocAmend>Ettepanek võtta vastu määrus</DocAmend>
<Article>Artikkel 24 – lõige 1 b (uus)</Article>
	

	Komisjoni ettepanek
	Muudatusettepanek

	
	1b.	Lõikes 1 osutatud osasid kasutatakse asjakohasel juhul vastastikku täiendaval viisil rahastamis- või investeerimistoimingu toetamiseks, sealhulgas mõlema osa toetuse kombineerimise kaudu. Mis tahes niisugust kombineerimist võib teha kihilises struktuuris, et saavutada riski parem katmine.


</Amend></RepeatBlock-Amend>

LISA: SISENDI DEKLARATSIOON
<FootprintIntro>Vastavalt kodukorra I lisa artiklile 8 kinnitab eelarvehinnangu raportöör, et kasutas eelarvehinnangu koostamisel enne selle komisjonis vastuvõtmist oma eelarvehinnangus toimikuga seotud küsimuste kohta sisendmaterjali, mida ta sai järgmistelt huvide esindajatelt, kes kuuluvad kohustuslikku läbipaistvusregistrit käsitleva institutsioonidevahelise kokkuleppe[footnoteRef:3] kohaldamisalasse, või järgmistelt kolmandate riikide ametiasutuste, sealhulgas nende diplomaatiliste esinduste ja saatkondade esindajatelt:</FootprintIntro> [3:  Euroopa Parlamendi, Euroopa Liidu Nõukogu ja Euroopa Komisjoni 20. mai 2021. aasta institutsioonidevaheline kokkulepe kohustusliku läbipaistvusregistri kohta (ELT L 207, 11.6.2021, lk 1, ELI: http://data.europa.eu/eli/agree_interinstit/2021/611/oj).] 

	1. Huvide esindajad, kes kuuluvad kohustuslikku läbipaistvusregistrit käsitleva institutsioonidevahelise kokkuleppe kohaldamisalasse

	The Association of European Long-Term Investors (ELTI)

	Copenhagen Infrastructure Partners P/S

	Sustainable Banking Coalition

	Invest Europe

	Climate Strategy

	European Investment Bank (EIB)

	2. Kolmandate riikide ametiasutuste, sealhulgas nende diplomaatiliste esinduste ja saatkondade esindajad

	Puuduvad


Eespool esitatud loetelu koostamise eest vastutab ainuisikuliselt eelarvehinnangu raportöör.
Kui loetelus on märgitud füüsiliste isikute nimi või ametikoht või mõlemad, kinnitavad raportöörid, et nad on esitanud asjaomastele füüsilistele isikutele Euroopa Parlamendi andmekaitseteate nr 484 (https://www.europarl.europa.eu/data-protect/index.do), milles on kindlaks määratud nende isikuandmete töötlemise suhtes kohaldatavad tingimused ja sellise töötlemisega seotud õigused.

